Παρά την επιστροφή σε ανάπτυξη και υψηλά πρωτογενή πλεονάσματα, η Ελλάδα διατήρησε και το 2019 τη θλιβερή πρωτιά της χώρας με το υψηλότερο χρέος στην Ευρωζώνη. To ελληνικό χρέος υποχώρησε πέρυσι στο 176,6% του ΑΕΠ, από 181,2% του ΑΕΠ το 2018, όπως προκύπτει από τα στοιχεία που ανακοίνωσε η Eurostat.

Με βάση τα στοιχεία της ευρωπαϊκής στατιστικής αρχής, το ελληνικό χρέος ως ποσοστό του ΑΕΠ παραμένει το υψηλότερο τόσο μεταξύ των χωρών της Ευρωζώνης όσο και ανάμεσα στις χώρες της Ευρωπαϊκής Ένωσης και ανέρχεται στα 331,1 δισ. ευρώ. Οι χώρες του ευρωπαϊκού Νότου συνεχίζουν να εμφανίζουν τα υψηλότερα ποσοστά χρέους ως προς το ΑΕΠ, με την Ιταλία να καταλαμβάνει τη δεύτερη θέση(134,8%), ενώ ακολουθεί η Πορτογαλία(117,7%). Σε υψηλά επίπεδα, κοντά στο 100% και το χρέος Βελγίου και Γαλλίας, ενώ σε Ισπανία και Κύπρος, το χρέος ανέρχεται στο 95,5% του συνολικού ΑΕΠ.

Σύμφωνα με τη Eurostat, στην Ελλάδα το πλεόνασμα της γενικής κυβέρνησης ανήλθε στο 1,5% του ΑΕΠ από 1% του 2018 και 0,7% το 2017. Η χώρα μας εμφάνισε πέρυσι το τέταρτο υψηλότερο πλεόνασμα μεταξύ των χωρών της Ευρωζώνης. Το υψηλότερο κατέγραψε το Λουμεμβούργο(στο 2,7% του ΑΕΠ), ενώ ακολουθούν η Κύπρος και Μάλτα με 1,7% του ΑΕΠ. Το πλεόνασμα της Γερμανίας ανηλθε στο 1,4% του ΑΕΠ. Στον αντίποδα, δύο χώρες-μέλη της Ε.Ε., είχαν έλλειμμα στο 3% ή και υψηλότερο: Η Γαλλία(3%) και η Ρουμανία(4,3%).

Το έλλειμμα τόσο της Ευρωζώνης όσο και της Ευρωπαϊκής Ένωσης αυξήθηκε πέρυσι σε σύγκριση με τα επίπεδα του 2018, ενώ υποχώρησε το κρατικό χρέος. Το έλλειμμα της Ευρωζώνης ανήλθε στο 0,6% του ΑΕΠ από 0,5% του 2018, ενώ το χρέος υποχώρησε στο 84,1% του ΑΕΠ από 85,8% στα τέλη του 2018.

Οι χώρες με τα χαμηλότερα επίπεδα χρέους ως προς το ΑΕΠ είναι -με βάση τα στοιχεία του 2019- η Εσθονία(8,4%), Βουλγαρία(20,4%), Λουξεμβούργο(22,1%), Τσεχία(30.8%) και Δανία(33,2%). Ένδεκα χώρες-μέλη της Ε.Ε. έχουν χρέος πάνω από το 60% του ΑΕΠ.

naftemporiki.gr